b"\n_START_ARTICLE_\nTefilin\n_START_SECTION_\nEtimologija\n_START_PARAGRAPH_\nIzvor hebrejskega izraza tefilin je nezanesljiv. V Bibliji izraza tefilin ni. Namesto njega se uporablja izraz \xe1\xb9\xado\xe1\xb9\xadafot. V Septuaginti izrazu  totafot ustreza izraz \xe1\xbc\x80\xcf\x83\xce\xb1\xce\xbb\xce\xb5\xcf\x85\xcf\x84\xcf\x8c\xce\xbd [asaleft\xc3\xb3n], kar pomeni nekaj nepremakljivega. Talmud v Sanhedrinu 4b razlaga, da je totafot sestavljenka iz dveh tujk: tot pomeni dva v jeziku kaspi, fot pa pomeni dva v jeziku afriki. Totafot torej pomeni dva in dva, kar ustreza \xc5\xa1tirim predelkom \xc4\x8delnega tefilina._NEWLINE_Menahem Ben Saruk razlaga, da beseda izhaja iz hebrejskih besed Ve'hateif in Tatifoo, ki obe pomenita govor: ko nekdo zagleda tefilin, ga spodbudi k spominjanju in govorjenju o izhodu Izraelcev iz Egipta._NEWLINE_Prvi besedili, ki omenjata tefilin sta Targumim in Pe\xc5\xa1ita. Kasneje se je izraz uporabljal tudi v drugih talmudskih besedilih, \xc4\x8deprav je bil izraz tetofah \xc5\xa1e v rabi in je pomenil na\xc4\x8delek._NEWLINE_Izraz tefilin bi lahko izhajal iz aramejskega izraza palal, ki pomeni prositi ali moliti. Beseda je tesno povezana s hebrejskim tefillah \xe2\x80\x93 molilec. _NEWLINE_Jakob Ben Asher (14. stoletje) je domneval, da izraz tefilin izvira iz hebrejskega pelilah \xe2\x80\x93 pravica, pri\xc4\x8danje, ker tefilin deluje kot znamenje in dokaz bo\xc5\xbeje prisotnosti med judovskim ljudstvom._NEWLINE_Izraz filakterije izhaja iz starogr\xc5\xa1kega \xcf\x86\xcf\x85\xce\xbb\xce\xb1\xce\xba\xcf\x84\xce\xae\xcf\x81\xce\xb9\xce\xbf\xce\xbd [phylacterion], ki pomeni obramba, v kasnej\xc5\xa1i gr\xc5\xa1\xc4\x8dini pa amuleti ali \xc4\x8dari. Izraz se je prvi\xc4\x8d uporabil v gr\xc5\xa1ki Novi zavezi (Matej 23:5) in se kasneje raz\xc5\xa1iril na vse evropske jezike. Izbira gr\xc5\xa1kega ekvivalenta filakterije za hebrejski tefilin ka\xc5\xbee, da je bil sprva nekak\xc5\xa1en amulet. Drug gr\xc5\xa1ki izraz za amulet je  periapta ali periammata, ki v dobesednjem prevodu pomenita \xc2\xbbstvari, ki se prive\xc5\xbeejo okoli\xc2\xab, analogno s hebrejskim izrazom qame\xe2\x80\x98a, ki izhaja iz korena \xd7\xa7\xd7\x9e\xd7\xa2, ki pomeni povezati.\n_START_SECTION_\nNamen\n_START_PARAGRAPH_\nTefilin naj bi slu\xc5\xbeil kot opomin na bo\xc5\xbeje posredovanje v \xc4\x8dasu izhoda Judov iz Egipta. Mojzes Majmonid podrobno razlaga svetost tefilina in pravi:  \xc2\xbbDokler je tefilin na glavi in rokah \xc4\x8dloveka, je skromen in bogaboje\xc4\x8d in ga ne bo pretentala vljudnost ali prazno govorjenje in ne bo imel zlobnih misli, ampak bo vse svoje misli posvetil resnici in pravi\xc4\x8dnosti.\xc2\xab Sefer ha-Hinuh (14. stoletje) meni, da pomaga obvladovati \xc4\x8dlovekove posvetne \xc5\xbeelje in spodbuja duhovni razvoj. Joseph Karo (16. stoletje) razlaga, da je tefilin, ki je privezan na roki, blizu srca, tisti na \xc4\x8delu pa blizu mo\xc5\xbeganov. Oba skupaj ka\xc5\xbeeta, da sta ta pomembna \xc4\x8dlovekova organa voljna slu\xc5\xbeiti bogu. _NEWLINE_Mnogo vernikov \xc5\xbeeli skladno s Hiddur Mitzvah imeti zelo kakovostne tefiline in lepe vre\xc4\x8dke za njhovo shranjevanje. Judovska saga razlaga: \xc2\xbbAli je mogo\xc4\x8de, da \xc4\x8dlove\xc5\xa1tvo pripomore k slavi svojega Stvarnika? Kaj to resni\xc4\x8dno pomeni: slavil ga bom na na\xc4\x8din, kako opravljam mitzvot. Pred njim bom pripravil \xc4\x8dudovit lulav, \xc4\x8dudovito sukko, lepe roke (cicit) in lepe filakterije (tefilin).\xc2\xab_NEWLINE_Mnogo u\xc4\x8denjaki meni, da ima tefilin tudi apotropejsko funkcijo. Jehudah B. Cohn na primer trdi, da bi bilo treba tefilin razumeti kot izumljen obi\xc4\x8daj, s katerim so z izvirnim judovskim (amuletom) poskusili prepre\xc4\x8diti popularnost gr\xc5\xa1kih amuletov. Joshua Trachtenberg je \xc5\xbee pred njim zapisal, da je vsak okras, ki se nosi na telesu, ne glede na njegovo deklarirano funkcijo, prvotno slu\xc5\xbeil kot amulet._NEWLINE_Bolj ali manj eksplicitne apotropejske lastnosti tefilina omenjajo \xc5\xbee zgodnji rabinski viri. Versko besedilo Bamidbar Rabbah, ki razlaga vsebino \xc4\x8cetrte Mojzesove knjige (Numeri), v verzu 12: 3 omenja, da je \xc2\xbbtefilin sposoben \xc4\x8dloveka obraniti pred tiso\xc4\x8d demoni, ki se pojavljajo na levi strani\xc2\xab. Rabina Johonan in Nahman sta tefilin nosila za obrambo pred demoni iz svoje okolice, Eli\xc5\xa1o Krilatega, ki je skromno izpolnjeval vse bo\xc5\xbeje zapovedi, pa je tefilin \xc4\x8dude\xc5\xbeno re\xc5\xa1il pred rimskim preganjanjen. Nekateri verjamejo, da tefilin tudi podalj\xc5\xa1uje \xc5\xbeivljenje, in se zato pogosto uvr\xc5\xa1\xc4\x8da med predmete, ki se po svoji naravi \xc5\xa1tejejo za amulete.\n_START_SECTION_\nIzdelava in vsebina\n_START_PARAGRAPH_\nPostopek izdelave in \xc5\xa1katlice in pergamentnega zvitka je predpisan z ve\xc4\x8d sto podrobnimi pravili. V zgodnjem talmudskem obdobju je imel tefilin obliko valja ali kocke, kasneje pa se je valjasta oblika opustila. Sodobni tefilini so izdelani iz enega samega kosa ustrojene ali neustrojene \xc5\xbeivalske ko\xc5\xbee v razli\xc4\x8dnih kakovostih. Najbolj osnovni, imenovali pe\xc5\xa1utim (enostaven), so izdelani iz ve\xc4\x8d kosov pergamenta. Bolj kakovostna tefilina, imenovana dakkot (tanek), ki je izdelan z raztezanjem, in bolj trajen gassot (debel) sta iz usnja. \xc4\x8crni jermeni za privezovanje so usnjeni. Na obeh straneh \xc4\x8delnega tefilina je vtisnjena hebrejska \xc4\x8drka (\xd7\xa9\xe2\x80\xac), ki ima na nosil\xc4\x8devi levi strani \xc5\xa1tiri krake namesto treh. Vozel jermena \xc4\x8delnega tefilina ima obliko \xc4\x8drke dalet (\xd7\x93\xe2\x80\xac) ali dvojne dalet. Slednji se imenuje tudi kvadratni vozel. Vozel nadlaktnega tefilina ima obliko \xc4\x8drke jud (\xd7\x99\xe2\x80\xac). \xc4\x8crke kot celota se berejo \xc5\xa1addai  (\xd7\x99\xe2\x80\xac\xd7\x93\xe2\x80\xac\xd7\xa9\xe2\x80\xac), ki je eno od imen boga.\n_START_SECTION_\nPergamentni zvitki\n_START_PARAGRAPH_\nNa pergamentnih zvitkih v usnjeni \xc5\xa1katlici tefilina so napisani omenjeni \xc5\xa1tirje verzi iz Eskodusa in Devteronomija. V nadlaktnem tefilinu je velik predelek z vsemi \xc5\xa1tirimi verzi, napisanimi na enem samem kosu pergamenta. Na \xc4\x8delnem tefilinu je vsak verz napisan na svojem kosu pergamenta. Zvitki so \xc5\xa1tirih lo\xc4\x8denih predelkih. Vzrok za razliko je ta, da so verzi v nadlaktnem tefilinu pisani v ednini (sign), trije od \xc5\xa1tirih verzov v \xc4\x8delnem tefilinu pa v mno\xc5\xbeini (totafot). _NEWLINE_Besedilo je napisano s posebnim \xc4\x8drnilom (klaf) v hebrejski pisavi a\xc5\xa1uri in treh glavnih slogih \xc4\x8drk: Beis Yosef, ki so ga uporabljali predvsem A\xc5\xa1kenazi, arizal, ki so ga uporabljali Hasidimi, in veli\xc5\xa1, ki so ga uporabljali Sefardi. Besedilo vsebuje 3.188 \xc4\x8drk. Pisar (sofer) za pisanje potrebuje 10-15 ur \xc4\x8dasa._NEWLINE_Med razlagalci Talmuda so \xc5\xa1e vedno tehtne razprave o tem, kateri zvitek spada v kateri predelek \xc4\x8delnega tefilina. V srednjem veku sta bila glavna razpravljavca Ra\xc5\xa1i in njegov vnuk Rabbeinu Tam. Ra\xc5\xa1i je zagovarjal mnenje, da morajo biti razvr\xc5\xa1\xc4\x8deni v zaporedju, v katerem se pojavljajo v Tori: Kade Li, Ve-haja Ki Jeviehha, \xc5\xa0ema in Ve-haja Im \xc5\xa0emoa, medtem ko je Rabbeinu Tam polo\xc5\xbeaja zadnjih dveh zvitkov zamenjal. V tefilinih, odkritih v Kumranu in njegovi okolici, so zvitki razvr\xc5\xa1\xc4\x8deni po obeh zaporedjih. Enako je tudi v sodobnih tefilinih.\n_START_SECTION_\nObveznosti in spol\n_START_PARAGRAPH_\nObveza no\xc5\xa1enja tefilina velja za mo\xc5\xa1ke, starej\xc5\xa1e od trinajst let. Za \xc5\xbeenske obveznost ne velja, \xc4\x8deprav so jim nekateri stari kodeksi to dovoljevali. Mojzes Isserles (16 stoletje) je \xc5\xbeenske strogo odvra\xc4\x8dal od no\xc5\xa1enja tefilina. V srednjeve\xc5\xa1ki Franciji in Nem\xc4\x8diji so nekatere \xc5\xbeenske tefilin kljub temu nosile. Tefilin naj bi nosili na primer Ra\xc5\xa1ijevi h\xc4\x8derki, \xc5\xbeena Haima Ibn Attarja in hasidska rebejka, znana kot Ludimirska nevesta._NEWLINE_V sodobnem svetu nekatere \xc5\xbeenske nosijo tefilin. V ortodoksnem judovstvu ostaja v domeni mo\xc5\xa1kih, v egalitarnih gibanjih pa lahko \xc5\xbeenska no\xc5\xa1enje privzame kot obvezo. \xc5\xbdenske, ki pripadajo konzervativnim krogom, nosijo tefilin. Od leta 2013 je v SAR High School v Riverdaleu, New York, ZDA, dovoljeno deklicam no\xc5\xa1enje tefilina med jutranjo molitvijo. \xc5\xa0ola je verjetno prva v ZDA, ki je uvedla tak\xc5\xa1no dovoljenje. No\xc5\xa1enje tefilina \xc5\xbdensk zahodnega zidu je povzro\xc4\x8dilo ogor\xc4\x8denje rabinov, okro\xc5\xbeno sodi\xc5\xa1\xc4\x8de pa je leta 2013 kljub temu sprejelo sklep, da no\xc5\xa1enje ne pomeni kr\xc5\xa1enja lokalnih obi\xc4\x8dajev._NEWLINE_Za \xc5\xbealujo\xc4\x8de na prvi dan svojega \xc5\xbealovanja in \xc5\xbeenine na poro\xc4\x8dni dan no\xc5\xa1enje tefilina ni obvezno. Neobvezno je tudi za bolnike z \xc5\xbeelod\xc4\x8dnimi te\xc5\xbeavami in tiste, ki jih nekaj tako boli, da se ne morejo osredoto\xc4\x8diti na molitev,  tiste, ki preu\xc4\x8dujejo zakone, pisarje tefilinov, trgovce s tefilini in mezuzami in vse med opravljanjem neodlo\xc5\xbeljivega dela.  _NEWLINE_Zakoni imajo zapoved no\xc5\xa1enja tefilina za pomembno in \xc5\xa1tejejo vse tiste, ki ga zanemarjajo, za prestopnike. Maimonid ima no\xc5\xa1enje \xc4\x8delnega in nadlaktnega tefilina za dve lo\xc4\x8deni pozitivni zapovedi. Talmud citira Rav \xc5\xa0e\xc5\xa1eta, ki pravi, da se z zanemarjanjem navodil kr\xc5\xa1i kar osem pozitivnih zapovedi. Mojzes iz Couchyja poro\xc4\x8da o \xc5\xa1irokem nespo\xc5\xa1tovanju zapovedi v \xc5\xa0paniji v 13. stoletju, ki je bilo morda posledica strahu pred preganjanjem, podobno kot v Izraelu pod rimsko oblastjo v 2. stoletju."